सूत्रों से मिली जानकारी के मुताबिक फेज-1 से सात तक जाने वाली शॉपिंग स्ट्रीट में लाइटिंग व्यवस्था करने का काम शुरू हो गया है। पहले सड़क को चौड़ा करने के चक्कर में यहां पर पहले से लगी हुई लाइटों को हटा दिया गया था। जिसके चलते करीब नौ महीने से यहां पर शाम होते ही अंधेरा छा जाता था। जिसके चलते गाड़ी तो दूर पैदल चलने वालों को भी रास्ता दिखाई नहीं देता था। इससे इस रोड पर हादसों में वृद्वि हो गई थी। इसके बाद अब इंजीनियरिंग विभाग ने पूरे रोड पर 232 लाइटों की व्यवस्था करने पर काम शुरू किया है। यह लाइटें हर मौसम में रोशनी दे पाएंगी। प्रशासन के सूत्रों के मुताबिक लाइटों के पोल लगाने के लिए नींव दी जा चुकी है। साथ ही उनमें से तार भी डाली जा चुकी हैं। लाइट को सड़क के सेंटर में लगाया जा रहा है। ताकि सड़क के दोनों तरफ रोशनी हो सके। ठेकेदार को मई अंत तक काम पूरा करने के आदेश दिए गए हैं। इसके अलावा सड़क पर रोड सिक्योरिटी सिस्टम भी पूरा किया जा रहा है। ट्रैफिक लाइट लगाने के साथ जेब्रा कॉसिंग और ट्रैफिक सिग्नल भी सड़क पर लगाए गए हैं।